
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 3 martie 2009               

PL-x  82/2009                     


AVIZ
asupra Propunerii legislative privind gratuitatea la transportul în comun pentru pensionari
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă privind gratuitatea la transportul în comun pentru pensionari, trimisă cu adresa nr. Pl x 82 din 11 februarie 2009 şi înregistrată cu nr. 31/178  din 12.02.2009.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul a respins propunerea legislativă, în calitate de primă Cameră sesizată, în şedinţa din 04.02.2009.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 3 martie 2009.

Propunerea legislativă are ca obiect de reglementare asigurarea gratuităţii transportului în comun pentru pensionari.
Membrii comisiei au examinat proiectul de lege supus avizării, expunerea de motive şi avizul favorabil, al Consiliului Legislativ nr.865/22.07.2008.
Guvernul nu a transmis punctul său de vedere cu privire la această iniţiativă legislativă.

În urma dezbaterilor, membrii comisiei au constatat că în prezent pensionarilor li se asigură facilităţi pentru transportul intern potrivit prevederilor Legii nr. 147/2000 privind reducerile acordate pensionarilor pentru transportul intern, cu modificările ulterioare şi ale Ordonanţei de urgenţă a Guvernului nr. 71/2004 privind acordarea unor facilităţi familiilor de pensionari, aprobată prin Legea nr. 565/2004, cu modificările ulterioare, precum şi alte gratuităţi asigurate prin legi speciale.

De asemenea, din dezbateri a rezultat că facilitatea propusă se aplică doar pentru pensionarii din municipii, iar pensionarii din oraşe şi comune pot solicita acordarea acestui drept doar atunci când merg în municipii, deşi din cuprinsul Legii nr. 92/2007 rezultă că toate autorităţile administraţiilor publice locale au dreptul să acorde facilităţi pentru cetăţenii lor, pentru transportul public local nu doar pentru cei din municipii şi nu numai pentru transportul în comun din oraşe şi municipii.
Faţă de cele constatate, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative.
În raport de obiectul şi conţinutul reglementării,  propunerea legislativă face parte din categoria legilor ordinare. 
                              PREŞEDINTE,                        SECRETAR,

                                Daniel BUDA                Gabriel ANDRONACHE
Consilier, Paul Şerban

